KOMISIJOS SPRENDIMAS
2008 m. gruodžio 19 d.
kuriuo leidžiama naudoti tam tikrus kiaulių skerdenų klasifikavimo būdus Ispanijoje
(pranešta dokumentu Nr. C(2008) 8477)
(Tekstas autentiškas tik ispanų kalba)
(2009/11/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1984 m. lapkričio 13 d. Tarybos reglamentą (EEB) Nr. 3220/84, nustatantį Bendrijos kiaulių skerdenų klasifikavimo skalę (1), ypač į jo 5 straipsnio 2 dalį,
kadangi:
(1)
Pagal Reglamento (EEB) Nr. 3220/84 2 straipsnio 3 dalį kiaulių skerdenos turi būti klasifikuojamos raumeningumą apskaičiuojant pagal statistiškai pagrįstus vertinimo būdus, grindžiamus vienos arba kelių kiaulių skerdenos anatominių dalių fiziniu išmatavimu. Klasifikavimo būdus leidžiama taikyti atsižvelgiant į didžiausią leidžiamą statistinės paklaidos nuokrypį. Šis nuokrypis apibrėžtas 1985 m. spalio 24 d. Komisijos reglamento (EEB) Nr. 2967/85, nustatančio išsamias Bendrijos kiaulių skerdenų klasifikavimo skalės taikymo taisykles (2), 3 straipsnio 2 dalyje.
(2)
Komisijos sprendimu 88/479/EEB (3) Ispanijoje leidžiama taikyti keturis kiaulių skerdenų klasifikavimo būdus („DEST“, „FOM“, „HGP“ ir „Autofom“).
(3)
Dėl techninių priežasčių Ispanija paprašė Komisijos leisti atnaujinti du būdus („FOM“ ir „Autofom“), naudoti du naujus būdus („UltraFOM 300“ ir „VCS2000“) ir panaikinti du būdus („HGP“ ir „DEST“) bei pateikė bandomųjų išpjaustymų rezultatus Reglamento (EEB) Nr. 2967/85 3 straipsnio 3 dalyje numatyto protokolo antroje dalyje.
(4)
Išnagrinėjus šį prašymą, paaiškėjo, kad reikalavimai, taikomi išduodant leidimą taikyti tuos klasifikavimo būdus, yra įvykdyti.
(5)
Pagal Reglamento (EEB) Nr. 3220/84 2 straipsnio 1 dalies 2 pastraipą valstybėms narėms gali būti leista numatyti kitokį kiaulių skerdenų pateikimą nei nurodytas tame straipsnyje, kai toks nukrypimas pateisinamas komercine praktika arba techniniais reikalavimais. Remiantis komercine praktika, Ispanijoje taip pat gali būti reikalaujama, kad nuo kiaulių skerdenos būtų atskirtos priekinės kojos, o ne tik liežuvis, šeriai, kanopos, lyties organai, poodiniai riebalai, inkstai ir diafragma, kaip to reikalaujama pagal Reglamento (EEB) Nr. 3220/84 2 straipsnio 1 dalį.
(6)
Prietaisus arba klasifikavimo būdus galima leisti keisti tik priėmus naują Komisijos sprendimą, kuriame būtų atsižvelgta į įgytą patirtį. Todėl dabartinis leidimas gali būti panaikintas.
(7)
Kad būtų aiškiau, Sprendimą 88/479/EEB reikėtų panaikinti ir pakeisti nauju.
(8)
Šiame sprendime numatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ SPRENDIMĄ:
1 straipsnis
Remiantis Reglamentu (EEB) Nr. 3220/84, kiaulių skerdenoms klasifikuoti Ispanijoje leidžiama naudoti šiuos būdus:
a)
prietaisą, vadinamą „Fat-O-Meater (FOM)“, ir su juo susijusius vertinimo būdus, kurių aprašas pateikiamas priedo 1 dalyje;
b)
prietaisą, vadinamą „Fully automatic ultrasonic carcasse grading (AUTOFOM)“, ir su juo susijusius vertinimo būdus, kurių aprašas pateikiamas priedo 2 dalyje;
c)
prietaisą, vadinamą „UltraFOM 300“, ir su juo susijusius vertinimo būdus, kurių aprašas pateikiamas priedo 3 dalyje;
d)
prietaisą, vadinamą „Automatic Vision system (VCS2000)“, ir su juo susijusius vertinimo būdus, kurių aprašas pateikiamas priedo 4 dalyje.
2 straipsnis
Nukrypstant nuo Reglamento (EEB) Nr. 3220/84 2 straipsnio, kiaulių skerdenos prieš sveriant ir klasifikuojant taip pat gali būti pateiktos be priekinių kojų. Tokiu atveju, kad būtų nustatytos lyginamosios kiaulių skerdenų kainos, užfiksuotas šiltos skerdenos svoris padidinamas 0,840 kilogramo.
3 straipsnis
Prietaisus arba vertinimo būdus keisti draudžiama.
4 straipsnis
Sprendimas 88/479/EEB panaikinamas.
5 straipsnis
Sprendimas skirtas Ispanijos Karalystei.
Priimta Briuselyje, 2008 m. gruodžio 19 d.